
Brandek háborúban vagy brandek háborúja? – A kivonulás mint CSR tevékenység marketingkommunikációs megközelítése

A témaválasztás relevanciáját igazolja az a tény, miszerint a társadalmi felelősségvállalás egy újdonsült, szokatlan formája a piacról történő kivonulás. A 2022-es évben kirobbanó ukrán-orosz konfliktus kapcsán számos márka alkalmazott kisebb-nagyobb mértékű korlátozásokat az Oroszországban folytatott üzleti tevékenységei kapcsán. A fogyasztók életében, valamint a vállalati szférában egyaránt jelentős változások következtek be ezen lépések hatására. Az ilyesfajta CSR tevékenységek alapjául szolgál a háborútól való elszigetelődés célja, továbbá az egyéb, nem fenntartható gazdasági indokok. Marketingkommunikácós szempontból közelítem meg a társadalmi felelősségvállalást, ezek alapján vizsgálom a fogyasztói magatartásban bekövetkezett változásokat, valamint a kivonult vállalatok imázsával kapcsolatos tényezőket.
A dolgozatom szekunder kutatásában bemutatom a CSR tevékenységek kialakulását, azok fajtáit és területeit. Ezt követően a társadalmi felelősségvállalás előnyeit, hátrányait, valamint az azt ért kritikákat ismertetem, továbbá a marketingkommunikációs és PR eszközként betöltött szerepét fogalmazom meg. A háború – mint társadalmi jelenség – kialakulását, ideológiáit vezetem le, majd áttérek az ukrán-orosz konfliktus konkrétumára és annak pénzügyi, kereskedelmi, gazdasági következményeit mutatom be. Végül az általános márkamegítélés, a márkaimázs fontossága, illetve a brandek és fogyasztók kapcsolata szerepel szekunder kutatásomban.
Primer kutatásomat egy online kérdőív segítségével végeztem, amellyel felmértem a kivonulás hatására, a vásárlási szokásokban bekövetkező változásokat; a fogyasztók tájékozottsági szintjét, információs forrásait; valamint a kivonuló magatartással történő egyetértés mértékét. A kereszttáblás vizsgálatok során az említett, felmért tényezőket demográfiai adatokkal vetettem össze és a változók közötti kapcsolatok erősségét vizsgáltam.
Az eredményeim azt mutatták, hogy nem következett be változás a fogyasztói magatartásban a cégek által bevezetett korlátozások hatására. A nemek tekintetében eltérések mutatkoztak meg a témában való tájékozottságban, míg a generációk szerinti felbontásban nem alakult ki jelentős különbség. Megállapítottam, hogy a világmárkák által bevezetett korlátozások mértékének súlyával arányosan nő azok kivonulásáról tájékozódott személyek száma, amely alól a helyettesítő termékek esetei képeznek kivételt. Ezen információk ismeretében fogalmaztam meg a javaslataimat és következtetéseimet a dolgozat végén.



